
BOSNA I HERCEGOVINA

FEDERACIJA BOSNE I HERCEGOVINE

TUZLANSKI KANTON

Općinski sud u Živinicama

Broj: 33 0 P 098730 24 P
Živinice, 05.01.2026. godine

Općinski sud u Živinicama, sudija Lucija Tadić, u pravnoj stvari tužitelja Jamaha-Prom d.o.o. Živinice, Magistralni put 246, Maline, Grad Živinice, koga zastupa Selver Kavgić, advokat iz Živinica, protiv tužene A.S., koju zastupa Haris Salkanović, advokat iz Živinica, radi duga, vrijednost spora, 21. 428,91 KM, nakon održane i zaključene usmene, glavne i javne rasprave, u prisutnosti parničnih stranaka i punomoćnika, donio je dana 05.01.2026. godine, sljedeću






P R E S U D U 

Odbija se tužbeni zahtjev kojim je traženo da se obaveže tužena da tužitelju po osnovu Ugovor o kupoprodaji broj OPU-IP: 775 2018 Od 14.12.2018. godine, isplati ostatak kupoprodajne cijene u iznosu od 21.700,00 KM na ime glavnog duga, zajedno sa zakonskom zateznom kamatom počev od 02.03.2019. godine, pa sve do konačne isplate, kao i da tužitelju nadoknadi troškove parničnog postupka, a sve u roku od 30 dana od dana donošenja presude.

Obavezuje se tužitelj da tuženoj naknadi troškove parničnog postupka u iznosu od 4.838,00 KM sa zakonskom zateznom kamatom počev od dana presuđenja pa do isplate.

O b r a z l o ž e nj e



Tužitelj je putem punomoćnika podnio tužbu ovom sudu protiv tužene dana 23.02.2024. godine radi duga zbog ne ispunjenja obaveze po Ugovor o kupoprodaji broj OPU-IP: 775 / 2018 od 14.12.2018. godine zaključen između predmetnih stranka. Naprijed navedenim Ugovorom i to članom l. istog pobliže su opisani predmet prodaje. Navedenim ugovorom strane su utvrdile cijenu prodaje nekretnina u iznosu 850.000,00 KM, a koja se odnosi na zemljišta i objekte zajedno sa pripadajućim dijelovima. Tužitelj je tada bio u teškoj poslovnoj i finansijskoj situaciji pa je članom 4. Ugovora o kupoprodaji broj OPU-IP: 775 20180d 14.12.2018. godine, definisano da će određeni iznos kupoprodajne cijene kupac uplatiti na povjerilački račun postupajućeg notara, a kako bi se uz nadzor istog ispunile i realizovale obaveze koje je tada tužitelj imao prema svojim povjeriocima i to: iznos od 315.639,97 KM prema pravnom licu VETEKS d.o.o. Laktaši, iznos od 219.360,30 KM prema pravnom licu MP TEX d.o.o. Gradiška, iznos od 17.935,09 KM prema banci NLB d.d. Sarajevo i iznos od 32.304,58 KM prema Poreznoj upravu FBiH. Po isplati navedenih iznosa kupac, sada tuženi je bio u obavezi da preostali iznos od 21.428, 91 KM uplati tužitelju što tuženi nije učinio. Tužitelj je u nekoliko navrata kontaktirao suprotnu stranu i tražio miran način rješavanja nastalog problema. Istaknuto je da je tužena obišla predmetnu imovinu, uvjerila se u stanje iste, na koju nije imala primjedbi, te nekretnine kupila u viđenom stanju. Kako tužena nije izmirila obavezu u cjelosti po predmetnom ugovoru to je i podnešena predmetna tužba. U završnom izlaganju punomoćnik tužitelja je naveo da smatra da je tužitelj provedenim dokazima dokazao osnov i visinu tužbenog zahtjeva pa je predložio da sud usvoji tužbeni zahtjev i tuženog obaveže da tužitelju naknadi troškove postupka koji se sastoje od sastava tužbe u iznosu od 1.310,00 KM, pristupa na odloženo pripremno ročište na dan 11.11.2024. godine u iznosu od 327,50 KM, pristupa na pripremno ročišta 15.01.2025. godine u iznosu od 1.310,00 KM, nastavka na pripremno ročište 29.01.2025. godine u iznosu 655,00 KM, te pristupa na glavnu raspravu od 12.09.2025. godine i pristupa na današnji nastavak u iznosima od po 1.344,00 KM, troškova vještačenja u iznosu od 300,00 KM, te takse na tužbu i presudu po ocjeni suda. 

 
Tužena u odgovoru na tužbu nije sporila činjenice vezano za zaključenje ugovora o kupoprodaji, ali smatra da je tužba neuredna, a sve vezano za obavezu izmirenja ugovorene cijene obzirom da je čl.2. ugovoreno da se iznos od 850.000,00 KM isplati trećim licima, povjeriocima tužitelja, dok za iznos od 21.428,91 KM nije jasno da li pripada tužitelju ili povjeriocima. Nadalje, istaknuto je da je odredba čl. 4 ugovora nejasna u pogledu roka isplate jer je isplatu iznosa od 850.000,00 KM određen najkasnije rok 01.03.2019.godine koji iznos obuhvata i iznos od 585.239,94 KM za povjerioce tužitelja i preostali iznos od 264.760,06 KM, to je tužena smatrala da će se ugovoriti rok plaćanja do 01.03.2019.g, pa smatra da je odredba nejasna i da se treba tumačiti u korist tužene. Istaknuto je i da je predmet ugovora bio i predaja i prenos na kupca priključak na vodovodnu i kanalizacionu mrežu te priključak na magistralni put M 18 Šićki Brod-Tuzla, a koje priključke tužitelj nije predao tuženom jer predmetna nekretnina nije ni imala priključak na vodovodnu i kanalizacionu mrežu i izlaz na magistralni put, a što je tužene tek naknadno utvrdila. Navedeni priključci su uticali na visinu ugovorene cijene zbog čega će tužena i tražiti smanjenje kupoprodajne cijene za visinu pribavljanja navedenih priključaka. U završnom izlaganju punomoćnik tužene je predložio da sud odbije tužbeni zahtjev, da usvoji istaknuti zahtjev  smanjenja cijene i primijeni odredbu iz član 488 ZOO-a. Postavljen je zahtjev za naknadu troškova postupka i to za sastav odgovora na tužbu, zastupanja na pripremnom ročištu u iznosu od po 720,00 KM, za zastupanje na nastavku pripremnog ročišta iznos od 360,00 KM, za zastupanje na glavnim raspravama u iznosima od po 1.344,00 KM, za vještačenje iznos od 350,00 KM i za sudsku taksu na odgovor na tužbu u iznosu koji odredi sud, a sve troškove sa zakonskom zateznom kamatom počev od dana presuđenja pa do isplate.

 

U toku dokaznog postupka tužitelj je proveo dokaze uvidom i čitanjem u: Ugovor o kupoprodaji broj: OPU-IP:775/2018 od 14.12.2018. godine, Analitičke kartice poslovnog partnera od 01.01.2019. godine do 19.02.2024. godine od 19.02.2024. godine izdata od strane tužitelja, Zemljišnoknjižni izvadak broj 359 K.O. S., Posjedovni list broj 1466 K.O. S., Saslušanje zakonskog zastupnika tužitelja i tužene, saslušanje svjedoka R.N., u nalaz i mišljenje vještaka finansijske struke Emira Nuhanović od 06.04.2025.g. i saslušanje istog.



Tužena je tokom postupka provela dokaze uvidom i čitanjem u: Zahtjev za potvrdu statusa priključka na vodovodnu i kanalizacionu gradsku mrežu od 13.01.2025. godine upućen od strane tužene prema JKP “Vodovod i kanalizacija” d.o.o. Tuzla, sa potvrdom o prijemu pošiljke od 14.01.2025. godine, Fakturu broj 100/00782 izdata od SE-Sarajka d.o.o. Živinice od 31.12.2019. godine, Pregled izvedenih radova na uređenju platoa ispred proizvodnog pogona firme “Energija Alliance” d.o.o. Živinice izdata od izvođača radova “SE-Sarajka” a koja je sastavni dio fakture broj 100/00782, Fakturu broj 100/00101 izdata od SE-Sarajka d.o.o. Živinice od 24.03.2020. godine, Pregled izvedenih radova na uređenju platoa ispred proizvodnog pogona firme “Energija Alliance” d.o.o. Živinice izdata od izvođača radova “SE-Sarajka” a koja je sastavni dio fakture broj 100/00101, a sve ove fakture i ova dva pregleda na okolnost da je tužena imala dodatne troškove na ime izgradnje priključaka na magistralni put, u nalaz i mišljenje vještaka građevinske struke Denisa Mekić iz Banovića od 15.06.2025.g i saslušanje istog, saslušanje parničnih stranaka na okolnosti tužbe i odgovora na tužbu, saslušanje svjedoka R.N.

   Sud je nakon savjesne i brižljive ocjene svih izvedenih dokaza zasebno i u međusobnoj vezi jednih sa drugima, a u smislu čl. 8. Zakona o parničnom postupku, odlučio kao u izreci iz sljedećih razloga: 



Među parničnim strankama je nesporna činjenica da je zaključen Ugovor o kupoprodaji broj: OPU-IP:775/2018 od 14.12.2018. godine. Kao prodavac u ugovoru je označen tužitelj, a kao kupac tužena te povjerioci prodavca „Veteks“ d.o.o. Laktaši, „MP TEX“ d.o.o. Gradiška. Predmet ugovora su označene u čl. 1. ugovora i čine nekretnine označene po starom premjeru kao k.č.br. 1873/4 zv. “Maline“ oranica u površini od 141 m2; k.č.br.1873/15 zv. „Fabrički krug“ u površini od 4111 m2, k.č.br.1873/16 zv. „Maline kućište“ fabrika u površini od 739 m2, upisane u zk.ul.br.2049 K.O. ..., na ime Jamaha- Prom d.o.o. Živinice kao vlasnik sa dijelom 1/1, odnosno nekretnine po novom premjeru označene kao k.č.br. 314/2 zv.“Maline“ oranica/njiva u površini od 141 m2; k.č.br.314/5 zv. „Maline“ zemljište uz privrednu zgradu u površini od 4111 m2, k.č.br.314/6 zv. „Maline“ poslovna zgrada u privredi u površini od 739 m2, upisane u p.l.br.1067 K.O. S., na ime Jamaha- Prom d.o.o. Živinice kao posjednik sa dijelom 1/1. U C listu su upisani tereti. Odredbom čl. 2. Ugovora je ugovoreno da prodavac prodaje, a kupac kupuje nekretnine naveden u čl. 1., zajedno sa svim pravima na pripadajućim dijelovima nekretnine, a što se odnosi na centralno grijanje, klima uređaje, priključak na elektroenergetsku mrežu, priključak na vodovodnu i kanalizacionu mrežu, kompresorsku jedinicu, sa izgrađenom vlastitom trafostanicom ŽTS 10/4 Kw, kao i sve druge pripadajuće nespomenute dijelove nekretnina koje služe istim, zajedno sa izdatim odobrenjem za izgradnju poslovnog objekta, priključak na magistralni put M18 Šićki brod-Tuzla prema Uvjetnoj saglasnost Federalnog ministarstva prometa i komunikacije BiH BR. 01-05-1030/97 od 16.06.1997.g. Čl.3. je označena ugovorena cijena u iznosu od 850.000,00 KM, a čl. 4. je ugovoren način isplate kupoprodajne cijene i to iznos od 315.639,97 KM povjeriocu “Veteks” d.o.o. Laktaši , iznos od 219.360,30 KM na račun društva “MP Tex” doo Gradiška, iznos od 17.935,09 KM na račun NLB Banke, iznos od 32.304,58 KM na račun Porezne uprave. Rok za isplatu kupoprodajne cijene u iznosu od 850.000,00 KM stranke su ugovorile 01.03.2019.g.. Odredbom čl. 5. je ugovorena odgovornost za pravne i materijalne nedostatke te je navedeno da se nekretnine prodaju bez garancije da imaju površinu navedenu u priloženim podacima, da je kupac obišla predmetnu imovinu, te neposredno se uvjerila u stanje iste i na isu nema bilo kakvih primjedbi, te predmetne nekretnine kupuje u viđenom stanju.

Tužitelj u tužbi navodi da tužena nije isplatila ukupnu ugovorenu cijenu i da je preostao iznos 21.428,91 KM. Tužena tokom postupka nije sporila da nije isplaćen ukupna ugovorena cijena ali je istakla prigovor materijalnih nedostatka predmetnih kupljenih nekretnina i zahtjev za smanjenje cijene. 

U svom iskazu z.z. tužitelja H.B. je naveo da je vlasnik predmetnih nekretnina bio oko 11 godina za koji period su predmetne nekretnine korištene i nije imao nikakvih smetnji ni prepreka u korištenju iste. Tokom 2017. godine imao je poslovnih problema koji su uzrokovali dugovanja prema dobavljačima oko 350.000 KM zbog čega je prodao predmetnu nekretninu kako bi isplatio potraživanja prema povjeriocima. Dogovori oko prodaje predmetne nekretnine obavljao je sa R.N., a tuženu je samo jedan put vidio prije zaključenja ugovora. R.N. je obišao nekretnine kada je dolazio sa tuženom na jednu godinu prije prodaje, a bio je upoznat sa svim i tada mu je dao i građevinsku dokumentaciju vezanu za predmetne nekretnine. Od kupoprodajne cijene isplaćeno je 800.000 preko notara, 50.000 je ostalo pa je dogovorio sa R.N. da iz tog iznosa uplati porez na promet, a njemu da isplati do Nove godine iznos od 50.000. Navedeni iznos je plaćan u više navrata i ostao je ne uplaćen iznos od 21.428,91 KM koji je i utužen. Nakon izlaska iz predmetne nekretnine oko 27. novembra 2019. godine i nakon pola godine do godine, R.N. mu se obratio da nema dozvole za izlaz na magistralu, a bila je dozvola ali se ista mora godišnje plaćati oko 400- 600 maraka. Istakao je i primjedbu da nema kanalizacije pa se izjasnio da sama hala ima septičku jamu.  Godinu dana prije kupnje objekta kao i u vrijeme prodaje je bio u posjedu predmetne nekretnine. U vrijeme kada je njegova firma koristila objekta isti nije imao priključak na vodovodnu i kanalizacionu mrežu o čemu je upoznao R.N. Koristio je bunar i nije mu poznato na koji način je dobio upotrebnu dozvolu bez priključka na vodovodnu mrežu. Do zaključenja ugovora R.N. je bio više puta u objektu, a 10 njegovih majstora je koristilo objekat prije nego je ugovor zaključen. Kupoprodajna cijena je dogovorena otprilike do mjesec dana prije konačnog zaključenja ugovora i bio je prisutan kod notara prilikom zaključenja ugovora. Nije se znao izjasniti da li ga je notar pitao da li objekat ima priključak na vodovodnu i kanalizacionu mrežu. Nakon zaključenja ugovora bio je još jedno 4-5 mjeseci u objektu obavljajući svoju djelatnost, a sve u dogovoru sa R.N. bez ikakve naknade. Na poseban upit suda izjavio je da nije pročitao ugovor kod notara kada je potpisivao, a sve što su se dogovorili notar je trebao unijeti u ugovor. Ugovor je pročitao tek poslije. 

Tužena A.S. se izjasnila da prisutnog z.z. tužitelja poznaje od prve posjete firmi Jamaha na godinu dana prije kupovine kada je bio prisutan i njen brat R.N., kao i supruga zz tužitelja. Pri toj posjeti izvršili su obilazak prostorije, bila je kratka posjeta. Razgovarali su o tome šta objekat posjeduje i tada je navedeno da objekat posjeduje sve dozvole, izlaz na auto put, apsolutno sve. Nisu konkretno razgovarali o priključcima za vodu i kanalizaciju. ZZ tužitelja je je nabrajao šta sve objekat ima i za razliku o stanju objekata u okolini taj objekat imao sve dozvole, opremljen. Tada nisu zaključili ugovor jer su tražili druge ponude i objekte pa su kupili drugi objekat. Nakon nekog vremena do godinu ponuđena je povoljna cijena za taj objekat zbog situacije u kojoj se našao tužitelj, pa su morali brzo reagovati. Kupili su taj objekat kada ona nije vršila ponovni pregled objekta. Ovlastila je brata R.N. da zaključi ugovor i da završi sve obaveze po istom. Nakon zaključenja ugovora pristupili su renoviranje dok je i tužitelj još koristio objekat. Nije plaćao nikakvu zakupninu i bio je tu dok sebi obezbijedi drugi objekat. Plaćanje je dogovoreno na način da je odmah uplaćeno 800.000 a ostalo je 50.000 od čega je plaćen dio iznosa i ostalo je utuženi iznos. Kad su počeli koristiti objekat ustanovili su da nije priključen na vodovodnu i kanalizacionu mrežu, da nema izlaz na magistralni put. Njen brat R.N. je obavijestio prodavca tj. tužitelja o ovim nedostacima. Zbog navedenog tražila je od brata da se dogovori sa tužiteljem ili da tužitelj uradi pripajanje  na vodovodne i kanalizacione mreže i izlaz na put ili da smanji cijenu zbog čega nije ni plaćen ovaj utuženi iznos, a sve po dogovoru njenog brata i z.z. tužitelja. Ni do danas nije izvršen priključak na vodovodnu mrežu, nema dozvole za izlaz na magistralu, jer su postojali preduslovi za tu dozvolu, a to je da je objekat priključen na vodovodnu i kanalizacionu mrežu. Nije joj poznato šta je sa kanalizacijom odnosno da li još uvijek koristi septička jamu ili je izvršen priključak na kanalizacionu mrežu. 



U svojstvu svjedoka R.N. se izjasnio da je imao puno ovlaštenje od tužene, koja mu je sestra, da zaključi kupoprodajni ugovor sa z.z. tužitelja i da provede sve potrebne radnje za konačnu uknjižbu i upis tužene na predmetnoj nekretnini. Naveo je da je prvi put dobio informaciju o mogućnosti prodaje predmetnog objekta u 2016. godini kada je i otišao u objekat. U vezi dobijene informacije stupio je u kontakta sa z.z. tužitelja (potvrđuje da je prisutan na ročištu) kada mu je rečeno da je objekat na prodaju, data cijena, ukratko dobio podatke o površinu objekta, osnovne karakteristike objekta. Odustao je od kupnje objekta jer je cijena bila visoka i to je bilo 2016. godine. Otprilike u avgust, septembar 2018.godine u večernjim satima tužitelj ga pozvao na telefon i predočio mu da prodaje objekat pod drugim okolnostima, odnosno nižoj cijeni. Cijena je bila drastično niža u odnosu na ponuđenu cijenu prije dvije godine. Istakao je da su pregovori vršeni za potrebe njihove kompanije, a tužena se pojavljuje kao kupac kasnije zbog povoljnih uvjeta kreditiranja od strane banke za fizičko u odnosu na pravno lice. Zbog povjerilaca tužitelja nisu mogli izvršiti pregled objekta jer je postojala zabrana pristupa objektu od zaštitarske agencije Kobra po nalogu suda zbog čega nije obišao objekat u vrijeme pregovaranja o kupovini objekta, nego nakon načelnog dogovora o kupovini objekta, dobio je odobrenje od suda i to putem telefona da će doći osoba ovlaštena iz agencije koja će otvoriti objekat koji nije bio u funkciji gotovo zadnju godinu dana. Tada je obišao objekat u vremenu od 15 minuta, a prvenstveno ga interesovao krov na objektu u jednom dijelu koji je vizuelnim pregledom sa vanjske strane, sa ulice bio urušen. Nakon toga su zaključili ugovor kod notara. Pitao je z.z. tužitelja za osnovnu dokumentaciju objekta, upotrebnu dozvolu objekta, građevinsku dozvolu, priključke, ali obzirom da je 10 godina radio u tom objektu pretpostavljao je da je imao sve dozvole. Imao je urbanističku i građevinsku dozvolu, imao je upotrebnu dozvolu i na osnovu toga su i sačinili ugovor. I prije kupovine dogovoren je način plaćanja, cijena je bila 850,000,00 KM i to 800.000,00 KM da se plaća odmah. Ostatak iznosa od 50.000 KM su plaćali u rate po odobrenju zz tužitelja kako je evidentirano u kupoprodajnom ugovoru. Izjasnio se da iznos od 50.000 KM nije u cijelosti izmiren jer su u toku narednih mjeseci tokom renoviranja objekta, nakon ulaska u posjed uvidjeli nedostatke priključaka i to vodovodne i kanalizacione mreže i nedostatak priključka na magistralni put, a u ugovoru je to bilo evidentirano kao da ima. To je razlog zašto nije isplaćen iznos od oko 21.000,00 KM. Te nedostatke je utvrdio lično zajedno sa z.z. tužitelja u toku renoviranje objekta i prilagođavanja njihovim potrebama u vrijeme  kada je tužitelju dozvoljeno da boravi bez naknade u objektu i obavlja svoju djelatnost dok ne završi svoj objekat. Tokom renoviranja je uočeno da ne dolaze računi za vodu. Želeći da prevedu vodu i struju na sebe utvrđeno je da objekat nije priključen na vodovodnu mrežu nego je ilegalno priključen na mrežu. Kanalizacije nije bilo nego septička jama i to je utvrđeno nakon par mjeseci. U toku traženja urbanističku saglasnost za dogradnju objekta i to krajem 2019. godine tada je utvrđeno da nema priključka na magistralni put što je bio osnovni uslov za urbanističku. Nije izvršio proširenje objekta nego postojeći gabarit renovirao. Sa svim nedostacima je upoznao z.z. tužitelja. Kada je uvidio nedostatak legalnog priključka na vodovodnu mrežu tužitelj je boravio u objektu sa objašnjenjem da ima voda, da će vidjeti koliko to košta, da će se nešto dogovoriti, odbiti od cijene i to je usmeno načelno dogovoreno. Tužitelj je iz objekta izašao krajem 2019. godine. O svemu je izvještavao tuženu koja je u to vrijeme boravila van BiH, uz povremeno dolaženje u par mjeseci ili pola godine. Kod notara kad su sačinjavali ugovor, upoznat je sa sadržajem ugovora i u momentu kreiranja ugovora kada je bio i z.z. tužitelja, bili su i svi povjerioci tužitelja. Na upit notara o osnovnim karakteristikama ugovora notar je unio u ugovor površinu objekta, da ima priključak na vodovodnu mrežu, elektro mrežu, kanalizacionu mrežu, a na osnovu odgovora z.z. tužitelja na njegova pitanja. Na osnovu navoda z.z. tužitelja po pitanjima notara sačinjen je kupoprodajni ugovor, koji je potpisao z.z. tužitelja, povjerioci i on kao punomoćnik tužene, a prethodno je notar ugovor pročitao prisutnim. Na toj lokaciji firma funkcioniše bez priključak na put, vodovodnu mrežu nego se koristi bunarska voda koji je bio na placu kao i bez priključak na kanalizacionu mrežu. Nelegalni priključak na vodovodnu mrežu je zaključio jer nije bilo vodomjera, a vode je bilo u objektu. Bilo mu je poznato da ima bunar za koji mu je tužitelj rekao 2016. godine za koji je kasnije utvrdio da nije bio spojen na vodovodnu instalaciju. Kada je htio proširenje objekta, između ostalog, bilo je potrebno pribaviti suglasnost od nadležnog vodovoda i nakon što se u vodovodu Tuzla utvrdila da nema evidentiranog korisnika Jamaha-Prom, kao ni pod imenom H.B., rečeno mu je da moraju izaći na lice mjesta, izvršiti raskopavanje do vodovodne mreže i utvrditi da li taj priključak ugrožava ili ne ugrožava vodovodnu mrežu odnosno da li može dobiti suglasnost za novi objekat. Pojasnio je da tada došao na predmetnu nekretninu i izvršio otpajanje nelegalnog priključka koji se nalazio u jednom manjem šahtu na parceli gdje je predmetni objekat pa je sledeći korak bio adaptacija bunara, postavljanja pumpe i spajanje objekta na bunarsku vodu, a to je bilo možda kraj 2019. ili početak 2020. godine. Naveo je da je tužitelj bio u objektu kad je otkriveno da je priključak na vodovodnu mrežu nelegalan, a u vrijeme priključka objekta na bunar misli da nije bio prisutan. Kada je utvrdio da nema legalnog priključka na vodovodnu mrežu razgovarao je sa z.z. tužitelja tj.prodavcem. Dogovoreno je da se to riješi odbijanjem od preostalog duga u i to je bio usmeni dogovor i smatrao je da je to dovoljno. Međutim, stvari su se promijenile kad je tužitelj uselio u svoj objekat, tražio je da se isplati ostatak duga u cijelosti, pa su se opet usaglasili, a vezano za dogovor koji su postigli i više nisu kontaktirali, pa je nakon toga uslijedila tužba. U vodovodu u Tuzli u tehničkoj službi su predočili da bi priključak na vodovodnu mrežu mogao iznositi 20 do 30 hiljada KM i to je bilo tokom 2019. ili 2020. godine. Za svoju firmu koriste postojeću upotrebnu dozvolu. 



Pun. tužitelja iskazu svjedoka je djelimično prigovorio posebno u dijelu gdje se navodi da je postojala zabrana pristupa objektu od strane suda, kao i načina dozvole telefonskim putem pristupa navedenom objektu budući da se govori o sudskim postupcima, smatra da ipak ne postoji mogućnost takvog postupanja ni od strane suda ni od strane bilo koga, a i sam iskaz je djelimično u suprotnosti sa navodima tužene. 


 
Provedeno je vještačenje po vještaku finansijske struke Emira Nuhanović koj je imao zadatak da na osnovu materijalne dokumentacije u spisu, knjigovodstveno finansijske dokumentacije kod tužitelja i tužene, te dokumentacije kod postupajućeg notara i notarskog povjerilačkog računa za treća lica, se izjasni o visini kupoprodajne cijene, visini uplaćene kupoprodajne cijene na račun notara, identificira i utvrdi da li su u cijelosti isplaćeni ugovorom utvrđena potraživanja založnih povjerilaca prodavca- tužitelja, te druga potraživanja prema povjeriocima tužitelja navedena u Kupoprodajnom ugovoru, te utvrdi visinu ostatka kupoprodajne cijene koja bi pripadala tužitelju nakon svih izvršenih isplata po predmetnom Ugovoru, a zatim da na osnovu izvršenih uplata kupoprodajne cijene tužitelju utvrdi razliku kupoprodajne cijene koja pripada tužitelju kao prodavcu na osnovu Ugovora o kupoprodaji broj OPU-IP:775/2018 od 14.12.2018. godine. U svom nalazu od 06.04.2025. g. vještak je prikazao u tabeli 1. uplatu od 800.000,00 KM te naveo pojedinačne isplate povjeriocima tužitelja u ukupnom iznosu od 575.684,23 KM. Prema dokumentaciji tužitelja vještak je utvrdio da je kupac- tužena putem punomoćnika R.N., isplatila dana 15.11.2019.g. iznos od 19.900,00 KM, dana 03.03.2020.godine iznos od 2.400,00 KM, dana 23.10.2020.godine iznos od 3.000,00 KM te 13.11.2020.godine iznos od 3.000,00 KM. Neizmireni iznos kupoprodajne cijene po predmetnom ugovoru vještak je utvrdio iznosu od 21.700,00 KM. Vještak je pri datom nalazu i mišljenu ostao i tokom usmenog izjašnjenja, a stranke nisu imale ni pitanja ni prigovora na dati nalaz pa je i sud dao punu vjeru nalazu jer nalazi da je dat u skladu sa pravilima struke i raspoloživom dokumentacijom. 
 Provedeno je i vještačenje po vještaku građevinske struke Denisu Mekić koji je ima zadataka da nakon uvida u spis, po potrebi izlaskom na lice mjesta i uvidom u drugu dokumentaciju koja vještaku bude potrebna radi izrade potpunog nalaza i mišljenja utvrdi: vrijednost radova (zajedno sa svim troškovima) koje je potrebno izvršiti da bi navedena nekretnina dobila priključak na javnu vodovodnu i kanalizacionu mrežu, da li navedena nekretnina ima manju tržišnu vrijednost bez priključka na javnu vodovodnu i kanalizacionu mrežu, a ako da, da se izjasni i prikaže koliko to utiče na tržišnu vrijednost nekretnine. Vještak je u nalazu i mišljenju od 15.06.2025.g. naveo da je dana 03.06.2025.g. izvršio uviđaj na terenu u prisustvu R.N. koji mu je na uvid dao projektnu dokumentaciju koju je dobio prilikom zaključenja kupoprodajnog ugovora. U svom nalazu vještak je predočio da je pribavio informaciju od JKP Vodovoda i Kanalizacija d.o.o. Tuzla broj: 768/25 od 18.02.2025 godine da Jamaha-prom d.o.o. nije bio prijavljen kao korisnik njihovih usluga. [image: image1.jpg]

Uvidom u dio projektne dokumentacije dostavljene od strane  R.N. utvrdio da je predmetni objekat namijenjen za proizvodnju i da u istom postoje mokri čvorovi i kafe kuhinje. R.N. u trenutku obilaska objekta nije imao projekat hidroinstalacija dok je kopiju ostalih projekata posjedovao. (Arhitektura, Konstruktivni dio, Elektroinstalacije, .. .) U dijelu projektne dokumentacije tačnije Knjiga 6 je projekat Elaborat zaštite na radu i Elaborat zaštite od požara u gore navedenom projektu predviđena je hidrantska mreža oko objekta. Za predmetni objekta koji se nalazi na teritoriji grada Živinica, grad Živinice je izdao upotrebnu dozvolu. Konstatovao je da objekat bez priključka na vodovodnu mrežu nije mogao dobiti upotrebnu dozvolu, također navedena parcela nema priključak na magistralnu cestu koji je bio uslov izdatog Odobrenja za građenje br. 05/4-361-152/97 od 26.03.1997 godine, izdato od strane Općine Živinice, Općinska uprava za imovinsko-pravne, geodetske i urbanističke poslove. Da bi se izvršilo spajanje spornog objekta na vodovodnu mrežu grada Živinice potrebno je uraditi projekat preostalog dijela primarne, sekundarne i tercijalne mreže. Vodovodna mreža se nalazi u neposrednoj blizini magistralne ceste i za realizaciju novog dijela projekta potrebna je saglasnost JP Ceste FBiH koje su na osnovu informacija dobivenih od strane JP VIK Živinice, cijena priključka na vodovodnu mrežu za priključak hidrantske mreže poslovnog objekta iznos od 2.200,00 KM + PDV, za priključak poslovnog objekta površine do 2.000 m 2 iznos od 3.000,00 KM + PDV. Vještak je tabelarno prikazao vrijednost svih radova koje su potrebne da bi se predmetni objekat priključio na postojeću vodovodnu mrežu Grada Živinice. Prikazao je da je za potrebe izrade projektne dokumentacije potreban iznos od 2.000,00 KM, za reviziju projektne dokumentacije u iznosu od 500,00 KM, za izvođenje radova sekundarne mreže sa cijenom cca 150,00 KM/m za 300 m potreba je iznos od 45.000,00 KM te za obavljanje nadzora nad izvođenjem radova potreban je iznos od 3.000,00 KM. Svi nabrojani izdaci čine iznos od 50.400,00 KM. Vještak je konstatovao da je tržišna vrijednost objekta znatno umanjena jer predmetni objekat nema priključak na vodovodnu mrežu Grada Živinice. Tokom usmenog izjašnjenja vještak je ostao kod datog nalaza i mišljenja te pojasnio da je teško odrediti procent umanjenja tržišne vrijednosti objekta. Objekat je u potpunosti izveden sa svim potrebnim elementima poslovnog objekta ali smatra da poslovni objekat ne bi smio raditi bez priključka na vodovodnu i kanalizacionu mrežu.
 Punomoćnik tužitelja je nalazu i mišljenju djelimično prigovara iz razloga što smatra da je isti u suprotnosti sa pravosnažnim rješenjem organa uprave, odnosno postojanjem upotrebne dozvole za predmetni objekat budući da se upotrebna dozvola izdaje nakon što objekat bude priključen na cjelokupnu infrastrukturnu mrežu, te da postojanje takvog rješenja nije dovedeno u pitanje, a objekat preko 25 godina ostvaruje svoju svrhu i koristi se u poslovne aktivnosti. 

 Na temelju iskaza stranka i saslušanog svjedoka proizilazi da nije sporna činjenica da tužena nije izmirili u cjelosti ugovorenu cijenu po zaključenom kupoprodajnom ugovoru i to u iznosu koji je vještak finansijske struke utvrdio i naveo u svom mišljenju, a koja visina se i potražuje tužbenim zahtjevom . 

Tužena je tokom postupka istakla materijalne nedostatke predmetnog ugovora o kupoprodaji, odnosno istakla prigovor za sniženje cijene, a zbog utvrđenog nedostatka priključka na vodovodnu i kanalizacionu mrež kao i priključka na magistralni put. Tužena je tokom postupka dokazivala nedostataka priključka na vodovodnu mrežu.

Na temelju Zahtjev za potvrdu statusa priključka na vodovodnu i kanalizacionu gradsku mrežu od 13.01.2025. godine upućen od strane tužene prema JKP “Vodovod i kanalizacija” d.o.o. Tuzla, sa potvrdom o prijemu pošiljke od 14.01.2025. godine, utvrđeno je da se tuženi obratio JKP“Vodovod i kanalizacija” d.o.o. Tuzla radi dostavljanja podatka da li nekretnine označene k.č.br. 1873/4, k.č.br.1873/15, k.č.br.1873/16 upisane u zk.ul.br.2049 K.O. ..., vlasništvo tužitelja, od vremena izgradnje od 1997.g. do kraja 2018.g imala priključak na gradsku kanalizacioni i vodovodnu mrežu. Nije priložen traženi odgovor, ali je vještak građevinske struke kroz svoj nalaz na temelju informacije od JKP Vodovoda i Kanalizacija d.o.o. Tuzla broj: 768/25 od 18.02.2025 godine utvrdio da Jamaha-prom d.o.o. nije bio prijavljen kao korisnik njihovih usluga. Nadalje, vještak je tokom izrade nalaza utvrdio da za objekte tužitelja izdata upotrebnu dozvolu od strane nadležne službe Općine Živinice. Vještak je konstatovao da objekat bez priključka na vodovodnu mrežu nije mogao dobiti upotrebnu dozvolu, također da navedena parcela nema priključak na magistralnu cestu koji je bio uslov izdatog Odobrenja za građenje br. 05/4-361-152/97 od 26.03.1997 godine izdato od strane Općine Živinice. Kako je utvrđena činjenica da tužitelj nije imao priključak na vodovodnu mrežu to ni prigovor punomoćnika tužitelja na nalaz vještaka građevinske struke nije osnovan. Sud je dao punu vjeru nalazu i mišljenju  nalazeći da je dat u skladu sa pravilima struke te  u cjelosti prihvatio utvrđeni iznos koji je potreban za priključak predmetnog objekta na vodovodnu mrežu, a kojem iznosu stranke, u suštitni, nisu ni prigovarale. Iskazima tužene i svjedoka R.N. sud je dao vjeru jer isti nisu međusobno proturječni niti su u suprotnosti sa utvrđenim činjenicam od strane vještaka građevinske struke, a to je da predmetne nekretnine nisu imale priključak na vodovodnu mrežu. Prema iskazu i tužitelja kao i svjedoka R.N. utvrđeno je da je na predmetnoj nekretnini postojao bunar na koji je kasnije objekta na predmetnim nekretninama i pripojen na vodovodnu instalaciju.

 Odredbom čl. 121 Zakona o obligacionim odnosima je propisano da kod ugovora sa naknadom svaka ugovorna strana odgovara za materijalne nedostatke svog ispunjenja. Ukoliko predmet ugovora ima neku manu koja umanjuje ili isključuje njenu upotrebu onda se samim tim povređuje princip ekvivalentnosti, jer bi kupac, da je znao za nedostatak drugačije odredio svoju obavezu.

Odredbom čl. 479 navedenog zakona propisan je da nedostatak postoji ako stvar nema potrebna svojstva za njenu redovnu upotrebu ili promet, ako stvar nema potrebna svojstva za naročitu upotrebu za koju je kupac nabavlja, a koja je bila poznata prodavcu ili je morala biti poznata prodavcu, ako stvar nema svojstva i odlike koje su izričito ili prećutno ugovorene odnosno propisane.

 Slijedom navedenih odredbi sud nalazi da predmet kupoprodaje ima materijalne nedostatke u nedostatku priključka na vodovodnu mrežu. To na posredna način ne osporava ni tužitelj kada u svom iskazu navodi da u vrijeme kada je njegova firma koristila objekta ista nije imala priključak na vodovodnu i kanalizacionu mrežu,  da je koristio bunar i nije mu poznato na koji način je dobio upotrebnu dozvolu bez priključka na vodovodnu mrežu. ZZ tužitelja je naveo da je sa tim upoznao  punomoćnika tužene, ali ovim navodima sud nije dao vjeru  jer ničim konkretnijim nije dokazano.
Dakle, prema stanju stvari može se zaključiti da je tužitelj znao da predmetne nekretnine nemaju priključak na vodovodnu mrežu i da je prećutao tuženoj u vrijeme zaključenja predmetnog ugovora i unošenja u sam ugovora, kao sastavni dio, podatak da nekretnina posjeduje priključak na vodovodnu mrežu. Tužena je na osnovu izdate upotrebne dozvole mogla pretpostaviti da predmetni objekta ima, odnosno da treba da ima priključak na vodovodnu mrežu jer je to jedan od uvjeta za izdavanje upotrebne dozvole. Sa druge strane tuženi je znao da objekta nema priključak na vodovodnu mrežu jer je, očito,  isposlovao upotrebnu dozvolu nelegalnim priključkom na vodovodnu mrežu. Po navodima  svjedoka R.N. predmetne nedostatke je utvrdio lično zajedno sa z.z. tužitelja u toku renoviranje objekta i prilagođavanja njihovim potrebama u vrijeme  kada je tužitelju dozvoljeno da boravi bez naknade u objektu i obavlja svoju djelatnost dok ne završi svoj objekat. Tokom renoviranja je i uočeno da ne dolaze računi za vodu.  Želeći da prevedu vodu i struju na kupca  utvrđeno je da objekat nije priključen na vodovodnu mrežu. Tužitelj je tada boravio  i u vezi  navedenog nedostatka je usmeno načelno dogovoreno odbijanje potrebnog iznosa od kupoprodajne cijene  zbog čega nije tužena ni platila predmetno potraživanje. 

Prema ovakvom stanju stvari sud nalazi da tužena osnovana istakla prigovor sniženja cijene i protivljenje isplate preostale kupoprodajne cijene jer bi u protivnom bio povređuje princip ekvivalentnosti kako to propisuje odredba čl. 121. ZOO.
Vještak građevinske struke u svom nalazu od 15.06.2025.g. je utvrdio da troškovi priključak na vodovodnu mrežu ukupno iznose  50.000,00 KM koji iznos čine troškovi za izradu projektne dokumentacije od 2.000,00 KM, troškovi revizije projektne dokumentacije od 400,00 KM, troškovi izvođenje radova sekundarne mreže od 45.000,00 sa cijenom cca 150,00 KM/m za 300 m, troškovi za nadzor nad izvođenjem radova od 3.000,00 KM. Nakon ovih radova, vještak je  prikazao, da je  potrebno izgraditi i tercijalne vodovodne mreže, odnosno vodovodnu mrežu preko parcela do objekta i plaćanje priključaka koji iznose 5.200,00 KM. Dakle troškove koje bi tužena imala da dovede predmetnu nekretninu u stanje prema ugovoru o kupoprodaji, odnosno da ista posjeduje priključak na vodovodnu mrežu, znatno su veći nego potraživanje tužitelj pa sud nalazi da nije osnovan zahtjev tužitelja za isplatu preostalog duga u iznosu od 21.700,00 KM.

Tužen je tokom postupka dokazala da je tužitelju ukazivala na naveden nedostatke, što tužitelj tokom postupka nije izričito ni osporavao. U vezi obraćanja tužitelju od strane punomoćnika tužene i pokušaja rješavanja navedenog nedostatka sud je dao vjeru iskazu svjedoka R.N. da nisu dostavljani računi za utroška vode ( nije potrošnja evidentirana u nadležnoj službi jer je priključak bio ilegalan) jer je neposredno učestvovao u kupovini objekta, te renoviranju objekta u vrijeme kada je tužitelj obavljao svoju djelatnostu u objektu bez naknade dok ne riješi svoju problematiku daljeg poslovanja. Ni tužitelj nije sporio da je određeno vrijeme, bez naknade, obavljao svoju djelatnost u prodatom objektu pa se opravdano može zaključiti da je tužitelj bio upoznat sa sumnjom punomoćnika tužene što računi za vodi nisu dostavljani. Sud  nalazi objektivnim da  predmetni dug, kao preostali dio kupoprodajne cijene, tužena nije isplatila zbog postojanja navedenog nedostatka i da su ugovorne stranke usmeno pokušavale riješiti  navedeni problem, a imajući u vidu uredne isplate nespornog dijela kupoprodajne cijene.

 
Nisu osnovani navodi punomoćnika tužitelja da tužitelj nije na pravilan način obaviješten od tužene o materijalnim nedostacima jer nije učinjeno pisanim putem. Ovo jer odredbom čl. 485 Zakona o obligacionim odnosima je propisano da kupac ne gubi pravo da se pozove na neki nedostatak i kada nije izvršio svoju obavezu da stvar pregleda bez odlaganja, ili obavezu da u određenom roku obavijesti prodavca o postojanju nedostatka, kao i kada se nedostatak pokaza tek po proteku šest mjeseci od prodaje stvari, ako je taj nedostatak bio poznat prodavcu ili mu nije mogao ostati nepoznat. Dakle ovom odredbom su predviđene posljedice kada je prdavac znao ili morao da zna za nedostatak. U konkretnom slučaju, kako se radilo o ilegalnom priključku na  vodovodnu mrežu, očito da je  prodavac znao  za navedeni nedostatak. Zbog toga nisu osnovani ni navodi  z.z. tužitelja da  je u ugovoru tako naznačeno zbog čega tužena nema osnova  isticati smanjenje cijene.

Dakle. prema iskazu tužene i svjedoka, te utvrđenih činjenica od strane vještaka građevinske struke, sud nalazi da je tužitelj znao za postojanje nedostatka priključka na vodovodnu mrežu. Utvrđeno je da objekat nema priključka na vodovodnu mrežu niti je imao ranije, što izričito nije sporio z.z. tužitelj. Stoga sud nalazi da tužena crpi svoje pravo iz čl. 488 stav 1. tačka 2 ZOO pa je i odbio tužbeni zahtjev.

 

Odluka o troškovima parničnog postupka je donesena primjenom člana 386. stav 1. Zakona o parničnom postupka FBiH ( „Sl. Novine Federacije BiH“ , br. 53/03, 73/05, 19/06 i 98/15) s obzirom na postavljenu vrijednost spora i postignuti uspjeh tužene u parnici, primjenom važeće AD tarife"Službene novine Federacije Bosne i Hercegovine", broj 22/04 od 24.04.2004.god. i 24/04 od 08.05.2004.god.) te ADV tarife ("Službene novine Federacije Bosne i Hercegovine", broj 43/2025 od 11.06.2025g), a u okviru postavljenog troškovnika. Troškove tužene čine: troškovi sastav odgovora na tužbu, zastupanja na pripremnom ročištu od 15.01.2025.g. u iznosu od po 720,00 KM, za zastupanje na nastavku pripremnog ročišta od 29.01.2025.g. iznos od 360,00 KM, za zastupanje na ročištima za glavnu raspravu održana dana 12.09.2025.g. i 06.11.2025.g. u iznosima od po 1.344,00 KM, za vještačenje iznos od 350,00 KM i za sudsku taksu na odgovor na tužbu u iznosu 150,00 KM. Sud je dosudio troškove u skladu sa odredbom čl.387. stav 1. za koje nalazi da su bili potrebni za vođenje predmetnog postupka i utvrđeni su u iznosu od 4.838,00 KM. Sud je dosudio i zakonsku zateznu kamatu na troškove primjenom odredbe čl. 28.stav 2.Zakona o izvršnom postupku FBiH( „Sl. Novine FBiH“, br. 32/03, 52/03, 33/06, 39/06, 39/09,Sl Sl. glasnik BiH", br. 15/2012 - odluka US, "Sl. novine FBiH", br. 35/2012 i 46/2016, "Sl. glasnik BiH", br. 42/2018 - odluka US i "Sl. novine FBiH", br. 19/2025)

